Á sunnudag mæta skáldin Bergur Ebbi , Fríða Ásberg og Sjón á vínbarinn Port 9 á Veghúsastíg 9 kl. 20.30 og lesa upp úr nýjum bókum sínum . Bækurnar eru gefnar út af Forlaginu en viðburðurinn er að þessu sinni ekki á vegum útgáfunnar , heldur hluti af appelsínugulu upplestraröðinni . „ Langflestir höfundar eru með útgáfuhóf og þá er bókin kynnt og öllum velkomið að koma og hitta höfund og ræða málin , hlusta á upplestur og fá áritað eintak ef áhugi er fyrir því . Þetta eru vinsælir viðburðir og tækifæri fyrir vini og vandamenn að fagna með höfundi , “ segir Guðrún Norðfjörð , markaðsstjóri Forlagsins . Bergur Ebbi , rithöfundur , ljóðskáld og ritgerðarsmiður , er með fjölþættan bakgrunn úr heimi lista , viðskipta og blaðamennsku . Hann mun lesa úr Skjáskot , sem er innblásin ritgerð um stöðu mannsins gagnvart tækninni í kjölfar sítengingar . Hver eru tengslin milli falsfrétta og gervigreindar ? Hvernig líður okkur í heimi þar sem allar skoðanir og hugsanir eru flokkaðar , fá einkunn og umsagnir ? Spurningarnar eru margar en flestar fá þær afgreiðslu þegar linsan er stillt á mikilvægasta miðil samtímans : skjáskotið . Fríða Ísberg , rithöfundur og ljóðskáld , er meðlimur í sex kvenna ljóðakollektívinu Svikaskáld . Ljóðabók hennar , Slitförin , og smásagnasafnið Kláði , voru tilnefnd til Fjöruverðlaunanna . Hún mun lesa úr ljóðabók sinni Leðurjakkaveður , en í henni yrkir hún um viðkvæmni , vörn og togstreituna milli sviðsetningar og sannleika á tímum einstaklingsdýrkunar . Leðurjakkaveður . Sjón , skáldsagnahöfundur , ljóðskáld og textasmiður , hefur hlotið margvísleg verðlaun og viðurkenningar á ferli sínum . Hann mun lesa úr Korngult hár , grá augu , sem segir frá Gunnari Kampen sem er ungur Reykvíkingur , Verslunarskólagenginn og vel settur í lífinu , en vorið 1958 stofnar hann andgyðinglegan stjórnmálaflokk þjóðernissinna í Vesturbænum og tekur af kappi að leggja sitt af mörkum til ört stækkandi heimssamtaka nýnasista . „ Jólabókaflóðið fer mjög vel af stað í ár og við merkjum góða stemningu og mikinn áhuga almennt . Umfang útgáfunnar er engu minna en verið hefur undanfarin ár , “ segir Guðrún . Það er því lag fyrir bókaunnendur að láta sér líka við síður bókaforlaganna á samfélagsmiðlum , fylgjast með viðburðum og hitta og ræða við höfunda og aðra bókaunnendur nú þegar bókaútgáfa stendur sem hæst .